पाएं अपने शहर की ताज़ा ख़बरें और फ्री ई-पेपरडाउनलोड करें
जिले में वैक्सीन का संकट गहराता जा रहा है। अब फैसले के अनुसार निजी अस्पतालों अब राज्य सरकार के बजाय सीधे वैक्सीन बनाने वाली कंपनियों से ही वैक्सीन खरीदेंगे और उसके बाद वो वैक्सीनेशन कर सकेंगे। अब सरकार की तरफ से निजी अस्पतालों को वैक्सीन नहीं दी जाएगी। इसी कारण अस्पताल ने अपने गेटों पर बोर्ड लगा दिए हैं कि स्टॉक खत्म है। इसी कारण बुजुर्गों को भी लौटना पड़ रहा है। जिले में वैक्सीन की सिर्फ रविवार की ही डोज बाकी है। अभी वैक्सीन कब आएगी, इस बारे में कोई जानकारी नहीं। एक तरफ जहां 45 से ऊपर के लोगों को वैक्सीन नहीं मिल पा रही। वहीं, 18 से ऊपर वालों की भी वैक्सीनेशन कब शुरू हो सकेगी, इस बारे में कुछ भी साफ होता नजर नहीं आ रहा है।
जबकि सालभर में हुई जिले की 1402 मौतों में से 160 मौतें 45 साल से कम उम्र वालों की है। इनमें भी 38 महिलाएं हैं। कुल मौतों का 11.5 फीसदी सिर्फ इन्हीं का है। यानी कम उम्र के लोग भी मौत के मुंह में जा रहे हैं, लेकिन अभी तक सरकार इस आयु वर्ग की वैक्सीनेशन को लेकर कुछ भी स्पष्ट नहीं कर पा रही। वहीं, जिले में शनिवार को भी 1773 संक्रमित पाए गए। यानी स्थिति गंभीर होती जा रही है।
जिले में कोविशील्ड की महज 2500, कोवैक्सीन की 5400 डोज बाकी
जिले में अब कोविशील्ड की 2500 और कोवैक्सीन की महज 5400 डोज बाकी है। वहीं, अब ये भी जानकारी नहीं कि डोज कब आएगी। सूत्रों के मुताबिक अगले 3-4 दिनों तक नई खेप आने की कोई संभावना नहीं है। ऐसे में जिले में चल रही वैक्सीनेशन ड्राइव को झटका लग सकता है। जिला इम्यूनाइजेशन अफसर डॉ. पुनीत जुनेजा ने बताया कि रविवार को सिर्फ शहर में ही वैक्सीन लगेगी। आसपास के इलाकों में वैक्सीनेशन नहीं होगी। वहीं, कैंप भी नहीं लगाए जाएंगे। वैक्सीन आने के बाद ही कैंप लग सकेंगे।
लगातार तीसरे दिन 20 से ज्यादा मौतें: जिले में 1773 नए संक्रमित पाए गए। इनमें से 1600 लुधियाना के हैं। लगातार तीसरे दिन जिले में 20 से ज्यादा मौतें हुईं। तीन दिनों में जिले में 78 संक्रमितों की मौत हुई। इनमें से 56 मरीज लुधियाना के हैं। शनिवार को भी 26 मरीजों की मौत हुई। इनमें से 18 मरीज लुधियाना के हैं। 533 मरीजों को डिस्चार्ज किया गया। जिले के अब तक 56186 पॉजिटिव आ चुके हैं। जिले में अब 8830 एक्टिव केस हैैं, जो अब तक का सबसे बड़ा आंकड़ा है। एक्टिव केसों में से 6254 होम आइसोलेशन में है। जिले के 909 मरीज ऑक्सीजन सपोर्ट पर हैं। वहीं, कुल 42 मरीज वेंटिलेटर पर हैं। इनमें से 21 मरीज लुधियाना के हैं।
8 सेहत कर्मी संक्रमित, 6 शुगर मरीजों की मौत
संक्रमितों में 3 गर्भवतियां, 8 सेहत कर्मियों और 6 कैदियों की रिपोर्ट पॉजिटिव मिली। वहीं, 92 मरीज पॉजिटिव मरीजों के संपर्क के रहे। ओपीडी में आने वाले 315 मरीजों की रिपोर्ट पॉजिटिव रही। फ्लू कॉर्नर पर जांच वाले 802 मरीजों की रिपोर्ट पॉजिटिव पाई गई। शनिवार को जिले के 18 मरीजों की मौत हुई। इनमें से 6 मरीज डायबिटीक, 8 मरीज हाइपरटेंशन के मरीज थे। मृतकों में 14 पुरुष और 4 महिलाएं रहीं। मृतक ढोलेवाल, जमालपुर, जमालपुर अवाना, मुंडियां कलां, चंडीगढ़ रोड, केहर सिंह कॉलोनी, मंगेवाल, शिमलापुरी, मॉडल टाउन, राजगुरु नगर, मेहर सिंह कॉलोनी, प्रेम नगर, ग्यासपुरा, सुरजीत नगर, बिल्गा, बाड़ेवाल अवाना और हरभजन नगर के रहने वाले थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva bho_Deva hin_Deva zho_Hant eng_Latn